TÜKÖRÍRÁS

A járművek elején gyakran látni tükörírással készült szöveget, melyet az előttük haladó autóvezető a visszapillantó tükörből megfordítva lát és így el tudja olvasni. Ilyen például a magyar tűzoltókon olvasható TŰZOLTÓSÁG, illetve a mentőkocsikon az AMBULANCE felirat.

Az ókori Görögországban használatos boustrophedon írásmód alkalmazásakor balról jobbra haladtak először az írással, majd a sor végén nem ugrottak vissza a következő sor elejére, hanem tükörírással folytatták a következő sor végéről, jobbról balra haladva. Majd amikor a sor elejére ért a kéz, a következő sorban újból balról jobbra irányba írtak. Így nem kellett a kezet visszahelyezni a sor elejére, viszont egyik irányban mindenképp takarásba került a szöveg a kéz által és külön gyakorlatot igényelt a betűk fordított formálása és felismerésük az olvasás során.

A balkezes Leonardo da Vinci tükörírással írta a jegyzeteit és csak a mások számára szánt szövegeket írta balról jobbra. Valószínűleg azt akarta elkerülni, hogy a még meg nem száradt tintát a kezével elkenje. Egyes feltételezések szerint így akarta elrejteni az ötleteit, de ez valószínűtlen, mert ha kódolni akarta volna a jegyzeteit, ravasz módszert talál ki a titkosításra.

A kutatások azt igazolják, hogy a tükörírásra való képesség örökölt tulajdonság, a balkezesek között gyakoribb és minden 6500 emberből 1 képes rá.